—

A közvetlen fogyasztásra szánt füge esetében: A hatályos termékleírás alábbi eredeti szövege: „A füge a válogatást követően rovarkártételtől, foltoktól, repedésektől mentes, héja szakadásoktól mentes, és a CTIFL fent említett színkódexét alapul véve C2–C7 színárnyalatú. Legalább 14 Brix-fokos cukortartalommal rendelkezik. ” a következő szöveggel egészül ki, illetve azt a következő szöveg váltja fel: „A füge a szüretet követő legkésőbb öt napon belül válogatásra, méret szerinti osztályozásra és feladásra kerül. Válogatás, méret szerinti osztályozás és csomagolás: A füge átmérője legalább 40 milliméter. Rovarkártételtől és foltoktól, repedésektől, szakadásoktól, hasadásoktól mentes, és nincsenek rajta »fás« részek, hegek sem. A gyümölcshéj felületének legfeljebb 5 %-án előfordulhat azonban a levél gyümölcshöz dörzsölődésének kisebb nyoma. A füge a CTIFL fent említett színkódexét alapul véve C2–C7 színárnyalatú, cukortartalma pedig legalább 14 Brix-fok. Az átmérőtől és a fajtától eltekintve az előírásoknak nem megfelelő gyümölcsök megengedett aránya tételenként legfeljebb 10 %.” A csomagolás és a feladás tekintetében eredetileg meghatározott, a betakarítástól számított legkésőbb öt napon belüli határidő tehát változatlan formában szerepel a megfogalmazásban. A válogatási kritériumokra vonatkozó pontot átfogalmazták és kiegészítették az előírásoknak nem megfelelő gyümölcsök százalékos arányaként kifejezett tűréshatárokkal. Ezek a tűréshatárok – az eredetmegjelöléssel ellátott termék több évre visszatekintő termelése és ellenőrzése alapján – elfogadható válogatásbeli eltérésnek felelnek meg, azaz egy 27 fügét tartalmazó tálcán legfeljebb három olyan füge lehet, amely nem felel meg az előírásoknak. A szövegben ismételten szerepel, hogy a kiválogatott fügék átmérője legalább 40 mm, valamint hogy a héjnak szakadásoktól és hasadásoktól mentesnek kell lennie, és nem lehetnek rajta „fás” részek, hegek sem. A füge csomagolási feltételeivel kapcsolatban (tálcára vagy dobozba csomagolás) a hatályos termékleírás alábbi eredeti szövege: „A terméket tálcákon, egy rétegben elhelyezve, illetve legfeljebb 1 kilogramm gyümölcsöt tartalmazó dobozokban szerelik ki és forgalmazzák. ” a következő szöveggel egészül ki, illetve azt a következő szöveg váltja fel: „A csomagolásra közvetlenül a válogatást és a méret szerinti osztályozást követően kerül sor. A terméket egyrétegű tálcákra, illetve legfeljebb 1 kilogramm űrtartalmú dobozokba szerelik ki és azokban forgalmazzák. ” A termékleírás ugyanis a pontosabb megfogalmazás érdekében kiegészül azzal, hogy a csomagolást – a gyümölcsök minőségének megőrzése érdekében – közvetlenül a válogatási és a méret szerinti osztályozási műveletszakaszt követően kell elvégezni. A különböző bekezdések általános átszerkesztése következtében külön pontba került a „feladás előtti tárolás”, amelyben a termékleírásnak a közvetlen fogyasztásra szánt füge esetében előírt következő feltételei ismétlődnek meg: „A csomagolt tételeket a feladásukig pozitív hőmérsékleten hűtve, legfeljebb 8 °C-on tárolják.” — A feldolgozásra szánt füge esetében: A termékleírás kiegészül a feldolgozásra szánt füge előkészítési és – adott esetben – fagyasztási feltételeivel. Így a termékleírás a következő szövegrészekkel egészül ki: — „A füge a szüretet követő legkésőbb öt napon belül válogatásra, méret szerinti osztályozásra, csomagolásra és feladásra, vagy fagyasztás céljából lehűtésre kerül.” — „Válogatás, méret szerinti osztályozás”: „A füge átmérője legalább 40 milliméter, színárnyalata pedig a CTIFL fent említett színkódexét alapul véve C2–C7 színárnyalatú. Legalább 14 Brix-fokos cukortartalommal rendelkezik. A füge rovarkártételtől mentes, de előfordulhatnak rajta repedések, szakadások, hasadások, »fás« részek, hegek, vagy előfordulhat rajta a levél gyümölcshöz dörzsölődésének nyoma. Az átmérőtől és a fajtától eltekintve az előírásoknak nem megfelelő gyümölcsök megengedett aránya tételenként legfeljebb 10 %. ” Erre a fügére tehát az átmérő, a szín, a cukortartalom és a rovarkártételtől mentesség tekintetében ugyanolyan válogatási követelményeknek vonatkoznak, mint a közvetlen fogyasztásra szánt fügére. A közvetlen fogyasztásra szánt fügével ellentétben azonban előfordulhatnak rajta repedések, szakadások, hasadások vagy „fás” részek, hegek. — „Csomagolás, tárolás és a friss állapotban történő feladást megelőző időtartam”: „A fügét közvetlenül a válogatást és a méret szerinti osztályozást követően legfeljebb 25 kilogramm űrtartalmú, felnyitás elleni védelemmel ellátott, lezárt tartóedénybe csomagolják. A fügét a feladásáig pozitív hőmérsékleten hűtve, legfeljebb 8 °C-on tárolják.” Nagy űrtartalmuk miatt ezek a csomagolások igazodnak a termék kereskedelmi rendeltetéséhez (a feldolgozáshoz), ugyanakkor megőrzik a termék minőségét, mivel legfeljebb 25 kg űrtartalmúak lehetnek. Ezenfelül azon kockázat mérséklése érdekében, hogy a terméket az OEM hatálya alá nem tartozó fügével helyettesítsék, a termékleírás előírja, hogy a használt csomagolást felnyitás elleni védelemmel kell ellátni. — „Csomagolás, tárolás, fagyasztás és a fagyasztott állapotban történő feladást megelőző időtartam”: — Előzetes hűtve tárolás: „A fügét közvetlenül a válogatást és a méret szerinti osztályozást követően 12–24 órán keresztül pozitív hőmérsékleten hűtve, legfeljebb 8 °C-on, legfeljebb 25 kilogramm űrtartalmú tartóedényben tárolják. ” A termék minőségének megőrzése érdekében a fagyasztásra szánt fügét is legfeljebb 25 kg űrtartalmú tartóedényekben tárolják. A gyümölcs hőmérsékletét esetlegesen növelő válogatást követően a füge 12–24 órán keresztül, legfeljebb 8 °C hőmérsékletű hűtőkamrában történő hűtése lehetővé teszi a túlzott hőhatás elkerülését, amely módosíthatja a gyümölcs minőségét. — Fagyasztás: „Az előzetes hűtve tárolás befejezésekor a fügét úgy fagyasztják, hogy belsejének hőmérséklete a lefagyasztás időpontját követő legkésőbb öt napon belül legfeljebb –18 °C legyen. ” A gazdasági szereplők nem rendelkeznek a gyors mélyfagyasztást lehetővé tevő berendezéssel. A tapasztalat mindazonáltal azt mutatta, hogy a „Figue de Solliès” jellemzőinek megőrzéséhez legfeljebb öt napos fagyasztási idő kívánatos. — A fagyasztott füge csomagolása: „A fügét legfeljebb 25 kilogramm űrtartalmú, felnyitás elleni védelemmel ellátott, lezárt tartóedénybe csomagolják. ” A feldolgozásra szánt fügét – a közvetlen fogyasztásra szánt fügével ellentétben – nagy tartóedényekbe csomagolják. Ezek űrtartalma azonban legfeljebb 25 kg annak érdekében, hogy elkerülhető legyen a gyümölcsök túlzott összenyomódása, amely káros lehet. Ezenfelül annak elkerülése érdekében, hogy a terméket más földrajzi eredetű fügével helyettesítsék, a csoportosulás azt kéri, hogy a csomagolások az épségük ellenőrzését lehetővé tevő rendszerrel legyenek ellátva. — A fagyasztott füge eltarthatósági időtartama: „Az eredetmegjelöléssel ellátott füge a fagyasztást követően legfeljebb egy évig tartozik a »Figue de Solliès« eredetmegjelölés oltalma alá.” A fagyasztott füge eltarthatósági időtartama egyrészt lehetővé teszi a termék fizikai és érzékszervi jellemzői megőrzésének biztosítását, másrészt elkerülhetővé teszi a különböző években szüretelt füge egyidejű forgalomba hozatalát. A hatályos termékleírásban, valamint a hatályos egységes dokumentum [3.5.] pontjában szereplő alábbi szöveg: „A termék sérülékenységére tekintettel, valamint az eredetmegjelöléshez kapcsolódó minőség és jellemzők megőrzése érdekében a csomagolásnak kötelezően a meghatározott földrajzi területen kell történnie. Általánosságban elmondható ugyanis, hogy a füge olyan gyümölcs, amely rosszul viseli a szállítást és az esetleges ütődéseket. Ezért fontos, hogy a lehető legkevesebb műveleten menjen keresztül, és mielőbb olyan tartóedénybe (egyrétegű tálcára vagy legfeljebb 1 kg gyümölcsöt tartalmazó dobozba) kerüljön, amely megvédi a sérüléstől. Ez a követelmény egyébiránt szükségszerűen azt is jelenti, hogy a csomagolást nyomban a fügék válogatását követően, vagyis még annak helyszínén el kell végezni. A meghatározott földrajzi terület termelőinek szaktudása így ebben a szakaszban különös jelentőséget kap.” a következő szöveggel egészül ki, illetve azt a következő szöveg váltja fel: „A csomagolást, valamint a feldolgozásra szánt füge esetében az esetleges fagyasztást a földrajzi területen kell elvégezni. Általánosságban elmondható ugyanis, hogy a füge olyan sérülékeny gyümölcs, amely rosszul viseli a szállítást, a többszöri mozgatást és az esetleges ütődéseket vagy hirtelen hőhatásokat. Ezért a füge eredeti tulajdonságai megőrzésének garantálása érdekében a fügét közvetlenül a válogatást követően (a túlzott hőhatás elkerülése érdekében pozitív hőmérsékleten, 12–24 órán keresztüli hűtést követően) tartóedényekbe kell csomagolni vagy tartóedényekben kell fagyasztani, az összezúzódás kockázatának kerülésével (a közvetlen fogyasztásra szánt füge esetében a tartóedény egyrétegű tálca vagy legfeljebb 1 kg űrtartalmú doboz, a feldolgozásra szánt füge esetében pedig legfeljebb 25 kg űrtartalmú tartóedény). Ez a követelmény tehát azt írja elő, hogy a fügét a termelés földrajzi területén belül kell csomagolni és fagyasztani, ugyanis a »Figue de Solliès« termelőinek szaktudása a válogatási műveletszakaszban különös jelentőséget kap. Ezenfelül – azáltal, hogy a termelők felnyitás elleni védelemmel látják el a csomagolásokat – a földrajzi területen belüli csomagolás és fagyasztás azon kockázat mérséklését is lehetővé teszi, hogy a terméket az előírásoknak nem megfelelő termékkel helyettesítsék.”